ชี้ช่องเคลมค่าจอดรถหนีน้ำได้
กม.แพ่งเปิดทางค่าป้องปัดภัยให้เจรจาโดยตรงบริษัทประกัน
29 ต.ค. 2565

กม.แพ่งเปิดทางค่าป้องปัดภัยให้เจรจาโดยตรงบริษัทประกัน
นักกฎหมายชี้ช่อง ขอเคลมค่าป้องปัดภัย กรณีค่าจอดรถหนีน้ำ ซื้อกระสอบทรายได้
นายศักดา ธนิตกุล คณบดีคณะนิติศาสตร์จุฬาลงกรณ์มหาวิทยาลัย เปิดเผยว่า นอกจากค่าสินไหมที่ลูกค้าสามารถเรียกร้องเอากับบริษัทประกันภัยได้ในกรณีที่ทรัพย์สินเสียหายจากเหตุน้ำท่วมแล้ว ยังมีข้อกฎหมายที่เปิดโอกาสให้ลูกค้าที่ตัวทรัพย์สินยังไม่ได้เสียหายจากน้ำท่วม เนื่องจากได้ทำการป้องกันไว้ก่อนอีกด้วย โดยเป็นค่าสินไหมที่เกี่ยวข้องกับค่าป้องปัดภัย เช่น กรณีลูกค้านำรถไปจอดหนีน้ำท่วมตามห้างสรรพสินค้าแล้วมีค่าจอดรถเกิดขึ้น หรือซื้อกระสอบทรายมาป้องกันบ้านตัวเอง เพราะถือว่าตัวลูกค้าได้พยายามดูแลทรัพย์สินของตัวเอง ซึ่งค่าป้องปัดภัยนี้ลูกค้าส่วนใหญ่จะไม่ค่อยทราบสิทธิในส่วนนี้ 
น.ส.อายุศรี คำบรรลือ ผู้อำนวยการฝ่ายกฎหมายด้านความมั่นคงทางการเงิน คปภ. กล่าวว่า ทางลูกค้าสามารถใช้สิทธิเรื่องค่าป้องปัดภัยนี้ไปเจรจากับบริษัทประกันเพื่อขอเคลมประกันได้ เพราะถือว่าอยู่ในค่าสินไหมเหมือนกัน เพียงแต่เป็นการป้องกันทรัพย์สินไม่ให้เกิดความเสียหายก่อนเท่านั้น เป็นสิทธิที่ลูกค้าสามารถเรียกร้องได้ตามกฎหมาย หากกรมธรรม์ไม่ได้มีการเขียนข้อยกเว้นไว้
ทั้งนี้ เป็นไปตามกฎหมายแพ่งและพาณิชย์มาตรา 877 ที่ระบุว่า ผู้รับประกันภัยจำต้องใช้ค่าสินไหมทดแทนดังกล่าวคือ 1.เพื่อจำนวนวินาศภัยอันแท้จริง 2.เพื่อความบุบสลายอันเกิดแก่ทรัพย์สิน ซึ่งได้เอาประกันภัยไว้ และ 3.เพื่อบรรดาค่าใช้จ่ายอันสมควรที่ได้เสียไปเพื่อรักษาทรัพย์สิน ซึ่งเอาประกันภัยไว้นั้นมิให้วินาศ ซึ่งค่าป้องปัดภัยจะอยู่ในส่วนที่ 3 นี้ 
อย่างไรก็ตาม การเรียกร้องค่าสินไหมในส่วนของค่าป้องปัดภัยนั้น ลูกค้าสามารถเจรจากับบริษัทประกันภัยได้ ส่วนจะได้รับค่าป้องปัดภัยหรือไม่นั้น ก็ต้องขึ้นอยู่กับค่าใช้จ่ายที่เกิดขึ้นและต้องมีหลักฐานค่าใช้จ่ายชัดเจน รวมถึงความสมเหตุสมผลที่เกิดขึ้นด้วย 
แหล่งข่าวจากสมาคมประกันวินาศภัย เปิดเผยว่า ปกติหากมีค่าขนย้ายหรือค่าเก็บรักษารถก็จะต้องมีเหตุเกิดขึ้นแล้วเท่านั้น บริษัทประกันถึงจ่ายค่าสินไหมให้ได้ ซึ่งมีระบุไว้ชัดเจนในกรมธรรม์ แต่ในส่วนของค่าป้องปัดภัยนั้นยังไม่เคยมี เพราะถือทำก่อนเกิดเหตุขึ้น ซึ่งเป็นหน้าที่ของลูกค้าที่มีหน้าที่ต้องรักษาทรัพย์สินของตัวเองไว้ แต่เรื่องนี้คงต้องไปดูในรายละเอียดอีกครั้ง
ทั้งนี้ ทางศูนย์กฎหมายเพื่อประชาชน คณะนิติศาสตร์ จุฬาฯ สมาคมนิสิตเก่าคณะนิติศาสตร์ จุฬาฯ สมาคมประกันวินาศภัย และ คปภ.ได้ร่วมมือกันจัดกิจกรรมให้คำปรึกษาด้านกฎหมายเกี่ยวกับการเคลมค่าสินไหมกับบริษัทประกันจนถึงวันที่ 1 ธ.ค.นี้ เพื่อให้ประชาชนที่ได้รับความเดือดร้อนได้รับการเยียวยามากขึ้น